Anklagemyndigheden vil mandag forsøge at få et forældrepar fra Aalborg Øst dømt for vold og ulovlig tvang mod parrets to børn. Sagen skal for Retten i Aalborg og i anklageskriftet fremgår det at den 32-årige mor og den 37-årige far er tiltalt for at have øvet vold mod henholdsvis deres datter og deres søn. Kvinden er tiltalt for i februar i år at have revet sin datter i armen, skubbet hende, så hun slog sit hoved mod en køkkenlåge, sparket hende, så hun faldt og for at have slået hende over fingrene med flad hånd. Den 37-årige mand er tiltalt for på et tidspunkt mellem december 2014 og januar 2015 at have øvet vold mod parrets søn ved at skubbe ham ind i væggen på familiens hjem. Derudover er han tiltalt for flere gange at have kastet drengen ind på sit værelse, så han ramte gulvet. Parret er derudover tiltalt for i fællesskab at have fastholdt børnene og tvunget dem til at få børstet tænder med flydende sæbe.

Referat:
Mandag sidder et forældrepar fra Aalborg Øst på anklagebænken i Retten i Aalborg. De er tiltalt for vold og ulovlig tvang mod deres to børn.